સેલિબ્રિટી અને શ્રીમંતવર્ગમાં આવું સામાન્ય થઈ ગયું છે. એટલે જ લગ્ન તૂટવાં અને જોડાવાં અહીં સામાન્ય છે. અહીં લાગણી કે પ્રેમ માત્રથી લગ્ન નથી થતાં સંપત્તિની બેલેન્સશીટ બને છે. ઘણીવાર તો વ્યક્તિ પોતાની મહત્ત્વાકાંક્ષા પૂરી કરવા કે નબળાઈ ઢાંકવા માટે પણ જીવનસાથીનો ઉપયોગ કરે છે. અહીં હીલેરી ક્લિન્ટનનું નામ યાદ આવે છે. કહેવાય છે કે હીલેરીએ બિલ ક્લિન્ટન અને મોનિકા લેવન્સકીના સંબંધો જાણ્યા છતાં બિલને છૂટાછેડા ન આપ્યા. સેલી બેડલ સ્મિથે ‘ ફોર લવ ઓફ પોલિટિક્સ’માં ટાંક્યું છે કે હીલેરીને જ્યારે બિલ ક્લિન્ટનના મોનિકા સાથે ઓવલ ઓફિસમાં થયેલા સંબંધની વાત ખબર પડી તો તેનું પ્રથમ વાક્ય હતું, ‘એ એટલો મૂર્ખ તો નથી જ.’ સેલી સ્મિથના કહેવા મુજબ આ વાક્ય દ્વારા જાણાય છે કે હીલેરીના મનમાં તે સમયે શું ચાલતું હશે ? તેના વાક્યમાંથી જણાય છે કે તેમાં લાગણી કરતાં મહત્ત્વકાંક્ષાનો ર્ગ વધારે હતો. મોનિકા સાથે બિલનો સંબંધ ૧૮ મહિના ચાલેલો, પણ હીલેરીને પ્રમુખ પદ માટે ઊભા રહેવું હતું એટલે તેણે છૂટાછેડા માટે વિચાર્યું નહીં. તે સમયે હીલેરીએ એક મુલાકાતમાં જણાવ્યું હતું કે ‘બિલના લગ્નબાહ્ય સંંબંધ વિશે સાંભળીને આઘાત લાગ્યો હતો. મારી સાથે તેણે છેતરામણી કરી તે સ્વીકારવું સહેલું નહોતું. પણ સાથે સાથે હું એ પણ જાણતી હતી કે તેનો મારા પ્રત્યેનો, કુટુંબ પ્રત્યેનો પ્રેમ જરાય ખોટો નહોતો.’ પતિવ્રતા પત્નીને છાજે તે રીતે હીલેરીએ જવાબ આપ્યો હતો પણ ખરેખર બેડરૂમમાં બિલ અને હીલેરી વચ્ચે શું બન્યું હશે તે કોને ખબર?